
PIFA antenna tervezés

A dolgozat egy PIFA (planar inverted-F antenna) antenna működéséről, jellemzőiről és
tervezési lépéseinek bemutatására íródott, melyben egészen az alapoktól, a Maxwell
egyenletektől az antenna tervezésén át, a valós legyártott antenna méréséig bemutatom az
antennát. Részletesen bemutatom az elektromágneses hullám terjedését, az antenna
általános működését, majd a PIFA antenna működését, és annak kialakulását. Kitérek
néhány főbb jellemzőre, ami az antenna értékeléséhez elengedhetetlen feltétel. Munkám
során az Ansys HFSS szimulációs programot használtam, amely a végeselem-módszert
alkalmazza. A dolgozatom fő célja, hogy bemutassak egy általam tervezett
többfrekvenciás PIFA antennát, ami a GSM (Global System for Mobile Communications)
800, GSM 900 és GSM 1800-as sávokat fedi le (796MHz-842MHz, 892MHz-948MHz
és 1710MHz-1820MHz). Ez egy IoT (Internet of Things) modul antennája, ami további
problémákat gerjeszt. Egyrészt ez a modul egy burkolattal van ellátva, egy műanyag
doboz. A doboz anyaga PA12-es műanyag, amely jelentősen módosítja az antenna
rezonancia frekvenciáját, másrészt a burkolaton belül elhelyezkedik még egy nyomtatott
áramkör, az antenna alatt, ami jelentősen befolyásolja az antenna nyereségét. Mivel egy
IoT-s eszköz, ezért feltételezhető, hogy mindig lesz emberi tényező az antenna közelében,
az emberi test relatív permittivitása átlagosan 40-60 között mozog, attól függ milyen
testrész, illetve milyen fajta a sejtfelépítés. Ez utóbbi tényező is a rezonancia frekvenciáját
befolyásolja az antennának.



